‘BUDUĆE PROŠLOSTI : PROŠLE BUDUĆNOSTI

Četvrtak, 5. 05. 2016. u 20 i 20:45 sati

Dvije video instalacije na dvije lokacije u gradu Splitu

20 sati: na sadašnjoj lokaciji Škole likovnih umjetnosti (dvorište škole), Fausta Vrančića 17

20:45 sati: na bivšoj lokaciji Umjetničke škole, Ćiril-Metodova ulica 14 (Samostan sestara Službenica Milosrđa – iza Crkve Gospe od Zdravlja)

Organizacija: profesori Damir Žitko, Zrinka Barbarić, Ksenija Modic
Galerija Škola, Program školskih projekata
Voditeljica Galerije Škola: Neli Ružić
Vizualni identitet: Nikola Križanac

U četvrtak, 5. svibnja, predstavljaju se dvije video instalacije: jedna u dvorištu Škole likovnih umjetnosti, Fausta Vrančića 17 u 20 sati i druga, u Ćiril-Metodovoj ulici br. 14 (Samostan sestara Službenica Milosrđa) u 20:45 sati. Video instalacije pod imenom prošle budućnosti : buduće prošlosti svojevrsni su nastavak projekta koji je započeo prvom izložbom Galerije Škola u prosincu 2014. godine.
Namjera je ovih intervencija u javni i školski prostor pozvati i povezati sadašnje i bivše profesore, učenike i djelatnike škole. Stvoriti vremenski most između prostora i generacija, između dva politička i društvena sustava, dvije atmosfere rada i dva izričaja, između analognog i digitalnog zapisa slike te kroz medij videa substituirati ulogu učenika i profesora.
Škola je mijenjala svoje ime, tu su predavali mnogi umjetnici i profesori, usmjeravali su je svojom vizijom ravnatelji, pedagozi i administrativno osoblje, a formirala je desetke tisuća učenika od kojih su brojni postali umjetnici, profesori, sudionici kulturnog i političkog života u zemlji i izvan nje.
Ove video instalacije i okupljanja podrazumijeva odnose i susrete s drugim vremenima, a time i mogućnost odmaka kako bismo mogli sagledati i transformirati sadašnji trenutak. Predstavljaju zanimljivu inverziju koja je dio svakodnevnice suvremenog umjetničkog i obrazovanja opće: učenici svojim današnjim radom i djelovanjem prikazanim u video instalaciji predstavljaju nekadašnjim profesorima suvremene prakse i umjetničke izričaje te nove medije u sadašnjem umjetničkom obrazovanju. Istovremeno, bivši profesori i učenici škole prenose svoja iskustva i priče o prošlosti škole i tadašnjeg umjetničkog obrazovanja. Tako se kroz novomedijsku kombinaciju arhivskog analognog i suvremenog digitalnog videa zatvara krug, vremenska petlja znanja, podučavanja, umjetnosti koja se prenosi(la) na ove dvije lokacija generacijama kroz desetljeća.

PRVA VIDEO INSTALACIJA (FAUSTA VRANČIĆA 17, DVORIŠTE ŠKOLE LIKOVNIH UMJETNOSTI SPLIT)
Video će biti projeciran na zid u školskom dvorištu, a ispred njega sjedalice za učenike, roditelje, uzvanike i prolaznike. Projekcija je nastala montažom vrijednog arhivskog video materijala snimljenog od strane prof. Jasenke Splivalo od 1988. do 1993. godine koje je ona posvetila tadašnjim i budućim učenicima na sjećanje. Materijal je u cijelosti premijerno prikazan prvi put na prvoj izložbi u Galerji Škola krajem 2014. godine, te ustupljen za ovu video instalaciju ljubaznošću prof. Jasenke Splivalo.

DRUGA VIDEO INSTALACIJA (ĆIRIL-METODOVA 14, SAMOSTAN SESTARA SLUŽBENICA MILOSRĐA – IZA CRKVE GOSPE OD ZDRAVLJA)
Na originalnoj lokaciji i vratima “stare umjetničke škole” će se projecirati video instalacija koja će predstaviti trenutni, suvremeni, učenički rad, djelovanje svih šest odjela s profesorima stručnih predmeta, učenički filmovi, druženje, atmosfera s dugogodišnjih školskih "Maškara" te snimke školskih priredbi tijekom zadnjih pet godina koji su dokumentirali profesori u suradnji s učenicima škole.

Za ovu priliku tiskana je i manja edicija kataloga inauguralne izložbe Galerije Škola prošle budućnosti : buduće prošlosti (Arhiv u nastajanju) iz 2014. godine

Izložba je organizirana uz potporu Grada Splita